
e Profilul subofițerului în armatele ţărilor NATO se conturează din ce în ce mai 
pronunţat şi mai benefic şi în Armata Română. Vechea mentalitate prin care se reduce 
rolul subofițerului la cel de gospodar, de şef de depozit şi, în unităţile blindate, la 
mecanic conductor, se schimbă, iar subofițerul îşi intră încet încet în noul său rol de 
luptător, de comandant de subunitate, instructor, şef de curs, consilier al 
comandantului şi chiar de subofițer de stat major. Discriminarea dispare, relaţiile 
intramilitare reintră în normalitate. 

e În teatrele de operații, în poligoane, pe terenurile de instrucţie, subofițerii se dovedesc 
a fi militari de nădejde, contribuind activ la succesele instituției militare, la 
îndeplinirea standardelor NATO, ceea ce reprezintă o garanție a reuşitei noului 
sistem de formare şi întrebuințare a acestei categorii de cadre. 

e Au fost elaborate şi începe să fie puse în aplicare cerințele moderne ale modelului de 
subofițer absolvent la Școlii Militare de Subofiţeri a Forțelor Terestre. Folosindu-se 
experiența proprie şi cea acumulată de celelalte armate ale ţărilor NATO privind 
condiția şi responsabilitățile subofițerilor, se aşteaptă o mai bună organizare a 
procesului de pregătire a acestora pentru toate funcţiile ce le vor reveni. 

e Întregul personal al Şcolii de Maiştri Militari şi Subofiţeri a Forţelor Terestre este 
angajat în efortul de transpunere în practică a acestui nou concept privind rolul şi 
locul subofiţerului în Armata României, iar realizările sunt deja notabile. 


ROLUL ŞI LOCUL SUBOFIŢERULUI ÎN ARMATA 
ROMÂNĂ 


Noul concept de formare a subofiţerilor 


Dintotdeauna, în Armata Română, subofițerul a avut un rol important. Subofiţerii au fost 
încadrați pe funcții de luptători, mecanici conductori, şoferi, gospodari şi chiar comandanți de 
subunități. Funcțiile de comandă şi cele de luptători erau, totuşi, reduse, iar raportul dintre 
ofițeri şi subofiteri se situa net în favoarea ofițerilor. O dată cu restructurarea şi modernizarea 
instituției militare, rolul maiştrilor militari şi subofițerilor creşte. Raportul dintre subofiţeri şi 
ofițeri va fi de 3/1, de unde rezultă că baza armatei o va constitui corpul subofiţerilor. Nu este, 
oare, aceasta o scădere a calității unei armate? Răspunsul este categoric negativ. Ofițerii vor 
îndeplini rolul de conducători, de manageri, adică în palierul de concepţie a modalităţilor de 
efectuare a deciziei politice privind pregătirea şi întrebuințarea armatei, în timp ce subofițerii 
vor prelua rolul de mici comandanţi, de instructori şi, evident, de luptători. Bineînţeles, pentru 
îndeplinirea acestor funcţii, vor fi pregătiți în mod corespunzător. Experienţa armatelor moderne 
arată că o astfel de opțiune este mai eficientă. Se delimitează astfel mai bine rolurile şi 
competențele şi i se atribuie statutul cuvenit unei categorii de militari cu mari posibilități în 
acest palier al luptei şi formării nemijlocite a luptătorului. În urma cerințelor de la Bologna, 
întregul învățământ superior din țările Europei va fi mai bine structurat pe cele trei mari 
dimensiuni formare: 3-4 ani; masterat: 1-2 ani şi doctorat ceea ce va duce la o mai pronunțată 
integrare şi transferabilitate în configurarea viitoare a unităţii spaţiului european şi euro-atlantic. 
Şi celelalte categorii de învățământ general, liceal şi postliceal se vor alinia acestor exigente. 

Pregătirea subofițerilor este considerată ca făcând parte din învățământul postliceal. Ea 


trebuie să răspundă însă normelor şi criteriilor deosebite pe care le pune în fața şcolii modelul 
de subofițer pentru forţe terestre elaborat de statul major al acestei categorii de forțe. Cu alte 
cuvinte, subofițerul trebuie să fie aşa cum îl cere lupta modernă. Mai concret, el trebuie să 
aibă calitățile unui bun luptător, dar şi pe cele ale unui instructor, ale unui şef de curs, ale 
comandantului de mică unitate. De aceea, noţiunea de credite transferabile, cuprinsă în noile 
reglementări şi care se referă la un sistem de echivalări, nu este încă pe deplin înţeleasă şi nu 
se regăseşte în planurile şi programele de învăţământ. S-ar impune un program cadru pentru 
toate tipurile de cursuri de carieră. Se vor evita astfel suprapunerile, disfuncționalitățile şi 
omisiunile. Însă esenţial pentru pregătirea temeinică a subofițerilor rămâne învățământul 
practic-aplicativ. Subofiţerul trebuie să fie în măsură să rezolve practic toate tipurile de 
probleme din sfera sa de competență. Or acest lucru nu este posibil dacă pregătirea lui, atât 
pentru prima funcție, în cadrul învățământului de formare, cât şi prin cursurile de nivel (de 
perfecționare, de specializare), se face pe o tehnică veche. Din acest punct de vedere, unitățile 
au luat-o deja înainte, unele fiind dotate cu tehnică performantă. Or, este anormal ca un 
subofițer ieşit de pe băncile şcolii să întâlnească la unitate un tanc mult mai nou decât cel pe 
care s-a format el. (Maior dr. ing. Nelu Cîrneanu). 

Subofiţerii vor fi pregătiți deopotrivă ca luptători, ca executanţi şi ca lideri. Modelul 
elaborat de Statul Major al Forţelor Terestre creează un cadru adecvat. Numărul de discipline 
este şi el destul de mare (10, la cursul de formare şi 6 la cursurile celelalte). Cel puțin pentru 
subofițerii de tancuri şi auto (dar nu numai pentru ei), învăţământul trebuie să fie prin 
excelență practic-aplicativ. Subofiţerul trebuie să înveţe să folosească şi să întrețină tancul. De 
la această etapă a învățământului de formare pentru prima funcţie până la subofiţerul de stat 
major este un drum lung. Până acolo, dar şi acolo, subofiţerul va urma numeroase alte cursuri. 
Practic, pentru fiecare funcţie şi pentru fiecare misiune, este necesar un curs. Ghidul carierei îi 
dă fiecăruia posibilitatea să ştie ce îl aşteaptă, să opteze pentru un drum sau altul şi să 
beneficieze de toate avantajele implicării sale. De aceea, ar trebui simplificate lucrurile. 
Subofiţerul este trimis la curs, nu optează el şi nu depinde de el şi numai de el. Dacă el 
urmează să plece în teatru sau să îndeplinească o misiune, este normal ca, pentru aceste 
activităţi, să fie trimis la curs. Examenul de admitere nu-şi are rostul. Toate aceste bariere nu 
fac altceva decât să îngreuneze procesul de pregătire şi să streseze inutil oamenii. Poate, o 
evaluare a pregătirii sale în momentul sosirii la curs ar fi mult mai eficientă, pentru a se şti de 
unde se pleacă, a se programa mai bine activitățile şi a se doza mai bine eforturile. Mai mult, 
fiecare subofițer trebuie să ştie că, spre exemplu, peste doi ani, va fi trimis la un curs de două 
săptămâni. (General de brigadă dr. ing. Ilie Gâță). 

În formarea şi perfecţionare subofiţerilor trebuie să se aibă în vedere esenţialul: funcția 
pentru care se pregăteşte, ce se aşteaptă adică de la fiecare în parte, ce i se cere. Subofiţerul 
are nevoie să ştie că, pentru fiecare grad, va fi obligat să treacă printr-un curs, să se 
pregătească adică pentru o nouă treaptă în carieră. Această pregătire prin cursuri de scurtă 
durată este unica modalitate de a-l menţine pe subofițer în formă, de a-i spori competenţa, de 
a-l face responsabil. La americani, spre exemplu, se ştie că subofițerul este trimis la curs după 
un timp. Primul lucru care se face acolo este ca respectivul să fie cântărit. Apoi i se verifică 
nivelul de performanţă. Şi instructorul este tot un subofițer. Relaţiile sunt simple. Un subofițer 
poate fi comandant de grupă, iar dacă are peste zece ani poate fi chiar sergent de pluton. Este, 
de asemenea, foarte importantă funcţia de consilier al comandantului pe problemele 
subofițerilor. Şi la batalion este nevoie, spre exemplu, ca unul dintre subofiteri să fie consilier 
al comandantului pe problemele disciplinei, iar plutonierul de companie devine mâna dreaptă 
a căpitanului. Este nevoie de o imagine clară a carierei subofițerului în armată. Subofiţerul nu 
mai poate fi tratat ca bun la toate sau ca umplutură. Rolul lui se cere delimitat precis. Unii vor 
avea o carieră de scurtă durată. De unde rezultă că, încă din timpul acesteia, ei trebuie 
pregătiți pentru a se descurca în viaţa civilă. Nici o armată nu se foloseşte o vreme de oameni 


şi apoi îi lasă să se descurce singuri. Poate că ar trebui ca subofițerii să obțină o licenţă. 
(Căpitan Cornel Floricică). 


Între fermitate, exigenţă şi inteligență 


Există cel puţin două mari experienţe, două mari şcoli şi, în acelaşi timp, două mari 
tendinţe în pregătirea luptătorilor: cea a însuşirii până la reflex a procedurilor şi cea a 
instrucției creative, inteligente. Prima nu ţine neapărat de creativitate, uneori chiar o exclude, 
întrucât o consideră dăunătoare în spaţiul luptei, la nivelul luptătorului. Cea de a doua nu 
exclude procedurile, adică formarea deprinderilor şi algoritmilor de acțiune, dar pune pe prim 
plan dezvoltarea abilității şi capacităţii selective, creative şi intuitive a luptătorului, a curajului 
şi responsabilităţii de a-şi asuma riscurile. Aceste experiențe nu se exclud reciproc, dar nici nu 
se determină reciproc. În unele armate, se preferă delimitarea clară a rolurilor şi 
competenţelor în spațiul luptei, mai ales în cazul Războiului bazat pe Reţea, deci şi pe 
formarea luptătorilor în acest sens, în altele se pune accent pe inteşanjabilitatea rolurilor, pe 
formarea unui luptător iscusit şi polivalent. De aici nu rezultă că fiecare militar profesionist 
trebuie să fie în măsură să facă orice, ci doar dezvoltarea capacității sale de a se putea pregăti, 
prin cursuri adecvate, pentru orice misiune. 

Pentru a se înțelege mai bine rolul subofițerului, este bine să se ştie cam cum se 
pregătesc militarii din armatele profesioniste, ce exigenţe există acolo şi cum sunt ele 
îndeplinite. Unii dintre subofiţerii români au efectuat stagii de pregătire în armata Statelor 
Unite ale Americii sau în alte armate ale unor țări din cadrul NATO. Ei s-au întors de acolo cu 
o experiență nouă, care aduce o altă filosofie, mult mai pragmatică şi, la urma urmei, mult mai 
eficientă în ceea ce priveşte pregătirea în scurt timp a luptătorului şi rolul subofițerului în 
acest proces. Modelul românesc al luptătorului şi, în acest cadru, al subofițerului se află în 
curs de aplicare. Acest model nu este dat o dată pentru totdeauna. El se perfecţionează 
continuu, întrucât exigenţele spaţiului de luptă, cerințele misiunii şi cele impuse de sistemele 
de arme sunt din ce în ce mai complexe. Războiul bazat pe Reţea facilitează conducerea şi 
acțiunea într-un sistem integrat, dar acest lucru presupune un luptător mult mai performant şi, 
ca atare, rolul cursurilor de formare, de specializare şi de perfecţionare, deci şi al şefilor de 
cursuri (care, la nivelul formării luptătorului vor fi subofiteri) creşte. 

În forţele terestre (army) ale Statelor Unite, acest proces este simplu şi eficient. 
Recruţii sunt pregătiţi în două centre de instrucţie. Există un plutonier comandant de pluton şi 
sergenți comandanţi de grupe. Ei participă la program de la deşteptare la stingere. Recruţii 
(voluntarii) sunt verificați din punct de vedere medical şi al consumului de droguri. Cei care 
sunt depistaţi că nu sunt perfect sănătoşi sau că au consumat droguri sunt înlăturați. Ceilalți, 
nu. Cursul de formare durează trei luni. Este un curs dur, din care nu se poate pleca. Cei care 
nu fac față sunt trimişi, pentru corective, exact în ziua când se constată acest lucru, fie la 
plutonul de motivare, fie la cel de disciplinizare, fie la alte subunități menite să formeze la 
militari calităţile de care au nevoie sau să le corecteze deficiențele şi comportamentul. Spre 
exemplu, dacă militarul este prea gras, est trimis la slăbire, dacă este recalcitrant ajunge la 
plutonul de motivare sau la cel de disciplinizare etc. Principala motivare este patriotismul. 
Primul lucru pe care îl învaţă recruţii americani este acela că ei slujesc patria şi, pentru 
aceasta, trebuie să fie cei mai buni din lume, pentru că şi patria lor este cea mai mare şi mai 
puternică ţară democratică din lume. După aceea, se întoarce la un alt pluton şi reia instrucția 
din ziua în care a fost detaşat pentru a i se corecta deficienţele. În cele trei luni de instrucţie, el 
trebuie să atingă nişte bareme. Este examinat periodic şi se iau măsuri ca baremele respective 
să fie atinse. Totul este evaluat. Instrucţia, acolo, este foarte dură. Nu ai timp nici să mănânci. 
În două ore, îţi creşte barba. Militarii repetă tot timpul diferite norme şi proceduri pe care 
trebuie să le ştie pe de rost. Sunt 20-30 de teste pe care trebuie să le treacă. Şi toate acestea, la 


nivelul formării inițiale a luptătorului, le fac subofițerii. (Plutonier Bogdan Dumitrescu). 

Misiunile vor fi din ce în ce mai grele. În Bosnia şi Herţegovina, militarii s-au 
confruntat cu un tip de probleme. Era o situație de după război. Ei aveau obligaţia, ca genişti, 
să refacă drumuri, să construiască poduri, să asigure condiţii pentru ca forţa de menținere a 
păcii să-şi îndeplinească misiunea. Se aflau într-o ţară europeană şi asistau cum foştii 
beligeranţi ai unui război absurd ieşeau din buimăceală. În acele împrejurări, militarii erau 
datori să aibă un comportament adecvat, să fie atenţi la tot ce se întâmplă şi să prevină 
reizbucnirea conflictului. În Afghanistan, situația deja s-a schimbat. În această țară care 
devenise un fief al rețelelor teroriste, unităţile trimise acolo puteau fi oricând atacate. Cum, de 
altfel, s-a şi întâmplat. Nu puteai avea încredere deplină în nimeni. De aceea, militarul trebuie 
să fie foarte atent, să respecte întocmai regulile stabilite, procedurile şi să aibă mult curaj. Cu 
alte cuvinte, în formarea luptătorului pentru astfel de misiuni, pe primul loc ar trebui să se 
situeze factorul emoțional şi cel motivaţional. Or, în calitate de subofițer comandant de grupă 
sau de pluton la un centru de instrucţie, n-ai de unde să ştii acest lucru dacă n-ai fost în teatru 
sau dacă nu ai acces, încă din şcoală, la acele lecţii învăţate din teatre. De asemenea, va fi 
nevoie de baze de instrucţie pe teritoriu, în care să se instruiască viitorii militari profesionişti, 
şi abia după aceea să fie repartizaţi în unități. (Plutonier Viorel Dobre). 

Există un model al subofiţerului absolvent al Şcolii de Maiştrii Militari şi Subofiţeri a 
Forţelor Terestre pe care îl vom pune în aplicare. Se lucrează deja la un model al luptătorului 
acestui început de mileniu. În cei 15 ani care au trecut de le revoluţia din 1989, au fost 
elaborate regulamente, instrucţiunii, metodologii, doctrine ale categoriilor de forțe etc. Toate 
acestea trebuie corelate, întrucât România, acum, face parte din Alianța Nord-Atlantică şi, în 
procesul de pregătire, inclusiv în cel de formare a noului tip de subofițer, vor fi aplicate o 
mulțime de concepte NATO care nu sunt încă foarte bine explicate. Spre exemplu, există un 
curs de 40 de zile de leadership, dar RG-1 cere ca, după 30 de zile, participanţii detaşaţi la 
cursuri sau la un sistem de pregătire, în alte garnizoane decât cea de dislocare, să beneficieze 
de dreptul de a merge acasă în permisie. Cursurile se vor multiplica şi specializa. Pentru 
avansare, pentru fiecare detaşare, mutare etc. pentru fiecare promovare, va fi nevoie de un 
curs. Pentru fiecare misiune, se cere, de asemenea, în mod obligatoriu, un curs de pregătire. 
Aşa este normal şi aşa trebuie să procedăm. În noul model al subofiţerului se cere ca el să fie 
pregătit ca luptător, specialist, capabil să conducă, să instruiască, să motiveze. Aceasta 
schimbă complet filosofia de formare a acestei categorii de cadre şi impune foarte multe alte 
lucruri privind consilierea celor ieşiţi din promoţie, consilierea în diferite domenii, mai ales a 
celor care pleacă în misiuni. Oricum, noi avem nevoie de un sistem de instrucție exigent şi 
deopotrivă inteligent, dar nu rigid, pentru că ostaşul român nu a acționat şi nu va putea 
niciodată să acţioneze ca un robot; este în firea noastră să gândim lupta şi să aplicăm în mod 
ingenios procedurile. (Colonel ing. Rădulescu). 


